PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FK/3/1/102	Bratislava 30. 9. 2005 

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľmi Heckler & Koch Beteiligungs GmbH so sídlom Beffendorfer Str. 1, 78727 Oberndorf/N., Spolková republika Nemecko a MIG Holding GmbH so sídlom Am Kaltenborn 43, 61462 Königstein, Spolková republika Nemecko zastúpenými JUDr. Petrom Oravcom, advokátom so sídlom Laurinská 12, 811 01 Bratislava vo veci koncentrácie podnikateľov Heckler & Koch Beteiligungs GmbH so sídlom Beffendorfer Str. 1, 78727 Oberndorf/N., Spolková republika Nemecko a MIG Holding GmbH so sídlom Am Kaltenborn 43, 61462 Königstein, Spolková republika Nemecko 

                                                  rozhodol

na základe § 12 ods. 1 zákona č. 136/2001 Z. z. o ochrane hospodárskej súťaže    a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky      v znení neskorších predpisov v znení neskorších predpisov tak, že  s ú h l a s í         s koncentráciou spočívajúcou v získaní spoločnej kontroly podnikateľov Heckler & Koch Beteiligungs GmbH so sídlom Beffendorfer Str. 1, 78727 Oberndorf/N., Spolková republika Nemecko a MIG Holding GmbH so sídlom Am Kaltenborn 43, 61462 Königstein, Spolková republika Nemecko nad podnikom podnikateľa MIG Vermögensverwaltungs-GmbH so sídlom Königstein im Taunus, Spolková republika Nemecko, na základe uzatvorenia Doplnenej akcionárskej zmluvy v súvislosti s MIG Vermögensverwaltungs-GmbH medzi spoločnosťami Messer Industrie Gesellschaft mit beschränkter Haftung, MIG Holding GmbH, Heckler & Koch Beteiligungs GmbH a Heckler & Koch GmbH dňa 1. júna 2005.

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 13. 7. 2005 doručené oznámenie koncentrácie zaevidované pod číslom 3898/2005, v ktorom podnikateľ Heckler & Koch Beteiligungs GmbH so sídlom Beffendorfer Str. 1, 78727 Oberndorf/N., Spolková republika Nemecko (ďalej len „Heckler & Koch Beteiligungs GmbH“), zastúpený JUDr. Petrom Oravcom, advokátom so sídlom Laurinská 12, 811 01 Bratislava   (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla na základe Doplnenej akcionárskej zmluvy v súvislosti s MIG Vermögensverwaltungs-GmbH medzi spoločnosťami Messer Industrie Gesellschaft mit beschränkter Haftung, MIG Holding GmbH, Heckler & Koch Beteiligungs GmbH a Heckler & Koch GmbH dňa 1. júna 2005 (ďalej len „Zmluva“).
 
Na základe predmetného oznámenia začalo dňa 13. 7. 2005 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie       vo veci predmetnej koncentrácie, o čom úrad listom číslo 4112/PMÚ SR/2005 zo dňa 25. 7. 2005 informoval prostredníctvom právneho zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 8. 6. 2005 prostredníctvom právneho zástupcu vyzval oznamovateľa na jeho doplnenie a upozornil na znenie  § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 
Predmetným listom úrad prostredníctvom právneho zástupcu oznamovateľa koncentrácie taktiež upozornil na § 10 ods. 11 zákona, podľa ktorého koncentráciu oznamuje podnikateľ alebo podnikatelia, ktorí získavajú kontrolu nad podnikom alebo nad časťou podniku iného podnikateľa alebo podnikateľov. 

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným pod č. 4916/2005 dňa     7. 9. 2005, na základe čoho podľa § 11 zákona začala dňa 8. 9. 2005 plynúť lehota 60 pracovných dní na vydanie rozhodnutia o koncentrácii. 
Uvedeným listom zaevidovaným dňa 7. 9. 2005 HECKLER & KOCH BETEILIGUNGS GMBH súčasne oznámil zmenu oznámenia koncentrácie zo dňa 13. 7. 2005, pričom táto zmena spočívala v rozšírení oznámenia koncentrácie o oznamovateľa MIG Holding GmbH so sídlom Am Kaltenborn 43, 61462 Königstein, Spolková republika   Nemecko (ďalej len „MIG Holding“), nakoľko v dôsledku posudzovanej koncentrácie dôjde k získaniu spoločnej kontroly podnikateľov Heckler & Koch Beteiligungs GmbH a MIG Holding nad podnikom podnikateľa MIG Vermögensverwaltungs-GmbH so sídlom Königstein im Taunus, Spolková republika Nemecko (ďalej len „MIG Vermögensverwaltungs-GmbH“).

Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 22. 7. 2005.

1. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako sa v predmetnom oznámení koncentrácie uvádza, na základe zmluvy o kúpe akcií z  8. 11. 2004  spoločnosť  Messer  Industrie  GmbH nadobudla 100%-ný podiel v spoločnosti MEC Acquisitions GmbH, prostredníctvom ktorej vykonávala výlučnú kontrolu nad spoločnosťou MEC Holding GmbH. Táto transakcia bola úradu oznámená 22. 11. 2004                a  rozhodnutie  úradu (č. 2005/FK/3/1/006) o  súhlase s  ňou nadobudlo právoplatnosť dňa 19. 1. 2005. Dňa 24. 1. 2005 Messer Industrie GmbH         a Heckler & Koch Beteiligungs GmbH uzavreli osobitnú zmluvu, na základe ktorej Heckler & Koch Beteiligungs GmbH nadobudla od Messer Industrie GmbH 25,2% podiel v MEC Acquisitions GmbH a následne (28. 1. 2005) Heckler & Koch Beteiligungs GmbH previedla 10% podiel v MEC Acquisitions GmbH na svoju dcérsku spoločnosť Heckler & Koch GmbH. V dôsledku ďalšej reštrukturalizácie MIG Holding nadobudol 74,8% a Heckler & Koch Beteiligungs GmbH má 25,2% podiel v spoločnosti MIG Vermögensverwaltungs-GmbH, ktorá kontroluje MEC Holding GmbH (prostredníctvom MIG Vermögensverwaltungs-GmbH).
Následne Heckler & Koch Beteiligungs GmbH, Heckler & Koch GmbH a MIG Holding, ako spoločníci MIG Vermögensverwaltungs-GmbH, dňa 1. júna 2005 uzatvorili Zmluvu, ktorá spoločnostiam Heckler & Koch Beteiligungs GmbH a Heckler & Koch GmbH zabezpečuje určité práva – ako napríklad veto ohľadne určovania rozpočtu a vymenovania, či odvolávania konateľov v spoločnosti MIG Vermögensverwaltungs-GmbH a MEC Acquisitions GmbH. V Zmluve sa súčasne uvádza, že práva spoločníkov budú Heckler & Koch Beteiligungs GmbH a Heckler & Koch GmbH  vykonávať spoločne, pričom iniciatíva bude prenechaná Heckler & Koch Beteiligungs GmbH, takže Heckler & Koch Beteiligungs GmbH bude mať      reálne značný vplyv na rozhodovanie a činnosť spoločnosti MIG Vermögensverwaltungs-GmbH a následne aj spoločnosti MEC Holding GmbH.

Z predložených podkladov a informácií úrad zistil, že v bode č. 3.2 Zmluvy – „Záležitosti vyžadujúce si súhlas všetkých akcionárov“ sa ustanovuje, že záležitosťami, ktoré musia byť schválené hlasmi akcionárov MIG Holding, Heckler & Koch Beteiligungs GmbH a Heckler & Koch GmbH sú okrem iných aj nasledujúce:
- vypracovanie rozpočtu a podnikateľského plánu,
- vymenovanie a odvolanie  generálnych  riaditeľov,  
- odvolávanie členov dozornej rady a generálnych riaditeľov,
- prijímanie významných kúpnych alebo predajných záväzkov v hodnote prevyšujúcej 2 500 000 EUR pre daný prípad.
		
Z uvedeného vyplýva, že na základe Zmluvy dôjde k zmene z výlučnej kontroly podnikateľa MIG Holding na spoločnú kontrolu podnikateľov MIG Holding a Heckler & Koch Beteiligungs GmbH nad podnikom podnikateľa MIG Vermögensverwaltungs-GmbH, a teda došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.                

2. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkmi predmetného správneho konania sú podnikatelia MIG Holding a Heckler & Koch Betieligungs GmbH. 
V prípade, ak podnikateľ, ktorý pred koncentráciou výlučne kontroloval podnikateľa predstavujúceho predmet koncentrácie a po koncentrácii       bude kontrolovať tohto podnikateľa spolu s ďalším (ďalšími) podnikateľom (podnikateľmi), účastníkmi koncentrácie sú podnikatelia, ktorí získavajú spoločnú kontrolu, a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava spoločná kontrola, nie je účastníkom koncentrácie. (Obrat tohto podnikateľa sa podľa § 10 ods. 2 písm. b) zákona započíta do celkového obratu podnikateľa, ktorý pred posudzovanou koncentráciou nad ním vykonával výlučnú kontrolu).
Účastníkmi koncentrácie teda v danom prípade sú podnikatelia MIG Holding a Heckler & Koch Beteiligungs GmbH. 

Spoločnosť MIG Holding je nemecká spoločnosť s ručením obmedzeným, zaregistrovaná v Obchodnom registri na miestnom súde (Amtsgericht) v meste Königstein im Taunus pod číslom HRB 6413. MIG Holding je holdingová spoločnosť kontrolovaná rodinou Messer a nemá vlastné obchodné aktivity. Tieto vykonávajú dcérske spoločnosti MEC Holding GmbH, ktoré vyrábajú a predávajú nástroje a spotrebný tovar používaný na špeciálne rezacie, zváracie a spájkovacie práce, na povrchovú úpravu kovmi a na ochranu pred opotrebovaním. 
Na území Slovenskej republiky MIG Holding, ani žiadna z jej dcérskych spoločností, nekontroluje žiadnu spoločnosť a nemá ani nijakú organizačnú zložku. MIG Holding je na Slovensku aktívny len prostredníctvom dovozov realizovaných dcérskou  spoločnosťou  MEC  Holding  GmbH, a  to na  trhu  nástrojov a príslušenstva pre rezanie a zváranie. 
Okrem spoločnosti MIG Holding rodina Messer kontroluje tiež spoločnosť Messer Industrie GmbH, ktorá prostredníctvom spoločnosti Messer Group GmbH podniká v oblasti technických plynov. Spoločnosti z tejto skupiny vyrábajú a predávajú technické plyny ako napríklad kyslík, dusík, argón,CO2, vodík, hélium, inertné zváracie plyny, špeciálne plyny, plyny     pre medicínske účely a širokú paletu miešaných plynov. Tieto plyny sa používajú v rôznych odvetviach, najmä však v oceliarskom, železiarskom, chemickom, potravinárskom, farmaceutickom a elektrotechnickom priemysle, ako aj v medicíne, vo výskume a v environmentálnej technológii. Nakoľko podnikanie týchto spoločností, kontrolovaných Messer Industrie GmbH nemá súvis s predmetnou transakciou, úrad sa nimi ďalej nezaoberal.

 Vzhľadom na uvedené úrad dospel k záveru, že spoločnosť MIG Holding je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

Spoločnosť Heckler & Koch Beteiligungs GmbH je nemecká spoločnosť s ručením obmedzeným, zaregistrovaná v obchodnom registri na miestnom súde (Amtsgericht) v meste Rottweil pod číslom HRB 1250 Ob. Jej 100% dcérskou spoločnosťou je spoločnosť Heckler & Koch GmbH. Heckler & Koch Beteiligungs GmbH je jedna zo spoločností kontrolovaných pánom Andreasom Heescherom. Spoločnosť Heckler & Koch Beteiligungs GmbH podniká v oblasti výroby a predaja výrobkov pre armádu a bezpečnostné zložky. Ďalšie spoločnosti kontrolované pánom Heeschnerom podnikajú v nasledujúcich oblastiach: 
- Suhler Jagd – und Sportwaffen GmbH v oblasti výroby a predaja   športových a loveckých zbraní,
- Luhns GmbH v oblasti výroby a predaja dezinfekčných a čistiacich prostriedkov a
- Wolf-Garten GmbH&Co. KG (ďalej len „Wolf-Garten“) v oblasti výroby a predaja nástrojov pre záhradkárov.  
Spoločnosť Heckler & Koch Beteiligungs GmbH a ani pán Heeschner nekontrolujú žiadnu dcérsku spoločnosť na území Slovenskej republiky. Na Slovensku Heckler & Koch Beteiligungs GmbH podniká prostredníctvom dovozov cez spoločnosť Heckler & Koch GmbH na trhu výrobkov pre armádu a bezpečnostné zložky, ktorý zahŕňa predaj poloautomatických pušiek a pištolí ozbrojeným silám, polícii a špeciálnym jednotkám. Okrem Heckler & Koch Beteiligungs GmbH na území Slovenskej republiky v malom rozsahu pôsobí prostredníctvom dovozu aj ďalšia spoločnosť kontrolovaná pánom Heeschnerom – Wolf-Garten, a to na trhu záhradníckeho náradia.

Vzhľadom na uvedené úrad dospel k záveru, že spoločnosť Heckler & Koch Beteiligungs GmbH je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3   ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

3. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Na základe predložených podkladov úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2004 síce značne prevýšil zákonom stanovenú hranicu 1 200 000 000 Sk avšak obrat v Slovenskej republike nad 360 000 000 Sk realizoval len jeden z účastníkov koncentrácie.
	Úrad súčasne ďalej zistil, že jeden z účastníkov koncentrácie – MIG Holding v sledovanom období dosiahol v Slovenskej republike celkový     obrat vyšší ako 500 000 000 Sk a ďalší účastník koncentrácie - Heckler &  Koch Beteiligungs GmbH dosiahol celosvetový celkový obrat vyšší ako                     1 200 000 000 Sk za uzavreté účtovné obdobie predchádzajúce vzniku koncentrácie. Konkrétne údaje o obratoch úrad v rozhodnutí neuvádza, nakoľko tieto boli účastníkom konania označené za predmet obchodného tajomstva a sú súčasťou spisového materiálu. 
 Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona. 

Ďalej úrad posudzoval, či podnikatelia MIG Holding a Heckler &  Koch Beteiligungs GmbH postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 1. 6. 2005 , z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa        § 10 ods. 9 zákona, a teda podnikatelia MIG Holding a Heckler &  Koch Beteiligungs GmbH neporušili vyššie uvedenú povinnosť.

4. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Úrad pri vymedzení relevantného trhu z tovarového a priestorového hľadiska vychádzal predovšetkým z ustanovení § 3 ods. 3 až 5 zákona           a hlavných činností a aktivít vykonávaných účastníkmi koncentrácie na území Slovenskej republiky, uvedených v časti 2 - Účastníci konania a koncentrácie tohto rozhodnutia z ktorej vyplýva, že:

- Účastník koncentrácie MIG Holding pôsobí na Slovensku v oblasti výroby a predaja nástrojov a príslušenstva pre rezanie a v oblasti ochrany pred opotrebovaním a zváranie. 
  • Rezanie
     rezacie stroje sa používajú na rozličné účely a sú schopné vyrezať akýkoľvek dvojrozmerný útvar z rozličných typov kovových dosiek. Tieto stroje sa používajú hlavne v lodiarskom priemysle a vo výrobe stavebných strojov. Kompletný rezací systém obvykle zahŕňa rezací stroj, systém automatickej výmeny súčiastok, systémy podávania materiálu, systémy na odsávanie prachu a dymu, aplikačný softvér a služby. Činnosti, v ktorých podniká MIG Holding na území Slovenskej republiky, je možné rozdeliť do segmentov podľa rozličných procesov a technológií rezania. Každá technológia je charakteristická hrúbkou materiálu na ktorý sa hodí presnosťou rezania, čím je daný aj rozsah použitia každej technológie – kyslíkové palivo (oxyfuel), plazma a laser.
  •  Ochrana pred opotrebovaním a zváranie
      Segment technológií na ochranu pred opotrebovaním a zváracích technológií zahŕňa inžiniersku činnosť, výrobu a predaj výrobkov ako aj služieb. Celý trh technológií pre ochranu pred opotrebovaním a zváranie možno rozčleniť podľa kategórií výrobkov a diferencovať na základe  použitej technológie, t. j. zváranie, spájkovanie, pokovovanie, odolné plechy a opravovne.
- Účastník koncentrácie Heckler &  Koch Beteiligungs GmbH, ako už bolo uvedené, pôsobí na Slovensku v oblasti predaja výrobkov pre armádu a bezpečnostné zložky (polícia, špeciálne jednotky).

Z uvedeného vyplýva, že v danom prípade nedochádza k prekrytiu aktivít účastníkov posudzovanej koncentrácie a preto sa úrad nezaoberal  vymedzením tovarových a priestorových relevantných trhov.

Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

Z podkladov a informácií predložených úradu v priebehu správneho konania oznamovateľmi koncentrácie vyplýva, že navrhovanou transakciou nedôjde k prekrytiu výrobných a obchodných činností účastníkov koncentrácie v žiadnej z vyššie uvedených oblastí na území Slovenskej republiky, ale ani v zahraničí.
  
Ako sa uvádza v oznámení, dôvodom koncentrácie je, že: „Pán Andreas Heeschen poskytol zdroje na financovanie akvizície MEC spoločnosťou Messer Industrie GmbH. V tejto súvislosti bolo dohodnuté, že pán Heeschen nepriamo nadobudne 25,2% v MEC a na základe dohody spoločníkov zo dňa 1. júna 2005 získa spoločnú kontrolu nad MEC.“

Vzhľadom na to, že predmetnou koncentráciou nedochádza                  k štrukturálnej zmene na žiadnom z relevantných trhov na ktorých účastníci koncentrácie pôsobia, úrad dospel k záveru, že predmetná koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

Podľa § 33 zákona úrad prostredníctvom právneho zástupcu vyzval listom č. 5381/PMÚ SR/2005 zo dňa 29. 9. 2005 účastníkov konania, aby sa ústne alebo písomne vyjadrili k podkladu pre rozhodnutie, spôsobu jeho zistenia a prípadne aby navrhli jeho doplnenie. 

Účastníci konania sa k predmetnej výzve prostredníctvom svojho právneho zástupcu vyjadrili listom zaevidovaným úradom dňa 30. 9. 2005 pod číslom 5398/2005, v ktorom uviedli, že nemajú žiadne námietky k podkladom rozhodnutia v predmetnej veci ako ani k spôsobu ich zistenia a preto ani nenavrhujú jeho doplnenie. 

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                     Ing. Emília Babiaková
                                                                       hlavný štátny radca
                                                           splnomocnenkyňa pre koncentrácie     

Rozhodnutie sa doručuje:

JUDr. Peter Oravec
advokát
Laurinská 12
811 01 Bratislava